**Operaatio Prosperity Guardian** (suom. *Vaurauden suojelija*) on joulukuussa 2023 alkanut kansainvälisen liittouman sotilasoperaatio, jonka tarkoituksena on vastata huthien tekemiin iskuihin laivoja vastaan Punaisenmeren ja Adeninlahden ympäristössä. Huthit tukevat Hamasia ja niiden tarkoitus on ollut häiritä länsimaita, koska ne tukevat Israelia Gazan sodassa.

Tausta
------

Huthien toiminta Bab el Mandebin salmessa: Punaisella alukset, joita vastaan on isketty ohjuksin tai lennokein; sinisellä kaapatut alukset
Huthit ovat julistaneet kuolemaa Yhdysvalloille ja Israelille 2000-luvun alusta lähtien. Yhdysvaltojen ja Saudi-Arabian mukaan Iran on antanut hutheille aseellista tukea ja apua operaatioiden suunnittelussa. Suomen Lähi-idän instituutin tutkija Susanne Dahlgrenin mukaan huthit hyökkäyksillään haluavat olla osa Iranin johtamaa Israelian vastaista rintamaa, säilyttääkseen Iranin antaman tuen ja saadakseen kannatusta Jemenissä.

Yhdysvaltain puolustusministeri Lloyd Austin ilmoitti kansainvälisen liittouman muodostamisesta, kun huthit olivat tehneet useita viikkoja iskuja kaupallista merenkulkua vastaan Punaisenmeren ja Adeninlahden ympäristössä. Huthit vastasivat tähän lausunnolla, jonka mukaan he voivat tuhota liittouman laivat, ja sanomalla, että "Punaisestamerestä tulee hautausmaanne".

Turvallisuuden vaarantumisen takia useat varustamot olivat kieltäneet laivojaan kulkemasta alueiden läpi. Alueet ovat maailmantalouden kannalta pullonkauloja, sillä Suezin kanava nopeuttaa huomattavasti Välimeren ja Intian valtameren välillä kulkemista. Koska Suezin kanavaa ei voi käyttää kulkematta kyseisten alueiden läpi, aiheuttaa etenkin rahtilaivojen uudelleenreititys Afrikan ympäri merkittäviä taloushaittoja.

Operaation tehtävä on taata kaupallisten alusten turvallisuus Punaisellamerellä, Bab el Mandebin salmessa ja Adedinlahdella. Liittoumaan kuuluu Yhdysvaltojen lisäksi sen liittolaisia. Ainakin Yhdysvaltalaiset sotalaivat ovat jo ampuneet alas hyökkääviä ohjuksia ja drooneja.

Tapahtumat
----------

Yhdysvaltain laivaston ohjushävittäjät *USS Carney*, *USS Laboon* ja *USS Mason* sekä lentotukialus *USS Dwight D. Eisenhowerilta* lähetetyt F/A-18E/F -hävittäjät ovat ampuneet alas huthien ohjuksia ja lennokkeja joulukuussa 2023. Laivaston helikopterit upottivat kolme huthien alusta, jotka hyökkäsivät Maersk Linen laivaa vastaan 31. joulukuuta.

### Ilmaiskut Jemeniin

Yöllä 11.–12. tammikuuta 2024 Yhdysvallat ja Iso-Britannia tekivät hutheja vastaan Jemeniin kymmenien ilmaiskujen sarjan hävittäjälentokoneilla ja Tomahawk-risteilyohjuksilla. Kohteina oli esimerkiksi komentopaikkoja, varastoja ja ilmatorjuntajärjestelmiä. Huthien mukaan ainakin viisi sen taistelijaa kuoli ja iskuja olisi ollut 73. Yhdysvallat jatkoi iskuja seuraavana yönä. Iskut herättivät laajaa huomiota ja mielipiteitä puolesta ja vastaan. Muun muassa Iran on tuominnut iskut. Sittemmin ilmaiskuja on jatkettu pienimuotoisemmin useita viikkoja.

Lähteet
-------

1. ↑  Natasha Bertrand: US intelligence suggests Iran involved in planning attacks in Red Sea | CNN Politics *CNN*.  22.12.2023. Viitattu 23.12.2023. (englanniksi)
2. ↑  Who are Yemen’s Houthis and why are they attacking Red Sea ships? *reuters.com*. Viitattu 3.1.2024. (englanniksi)
3. 1 2  Hopsu, Janne: Tästä Jemenin Huthi-kapinallisten laivahyökkäyksissä on kyse *mtvuutiset.fi*. Viitattu 3.1.2024.
4. ↑  Who are the Houthi rebels and why are they attacking Red Sea ships? *bbc.com*. Viitattu 3.1.2024. (englanniksi)
5. ↑  Statement from Secretary of Defense Lloyd J. Austin III on Ensuring Freedom of Navigation *U.S. Department of Defense*. Viitattu 23.12.2023. (englanniksi)
6. 1 2 3  Gazan sota | Uusi liittouma yrittää taltuttaa huthien iskut – "Punaisestamerestä tulee hautausmaanne", uhkasi kapinallisten "ministeri" *Helsingin Sanomat*.  19.12.2023. Viitattu 21.12.2023.
7. ↑  Punaisenmeren laivahyökkäykset ovat iso uhka maailman merenkululle – mihin huthit iskuillaan pyrkivät? *Yle Uutiset*.  23.12.2023. Viitattu 23.12.2023.
8. ↑  Brad Lendon, CNN: Red Sea: How US Navy warships are combatting Houthi attacks on maritime shipping *CNN*. Viitattu 31.12.2023. (englanniksi)
9. ↑  Laivaliikenne | Yhdysvallat upotti kolme huthien venettä Punaisellamerellä kapinallisten hyökättyä rahtialuksen kimppuun *Helsingin Sanomat*.  31.12.2023. Viitattu 31.12.2023.
10. ↑  Jemenin huthit vannovat kostoa Yhdysvalloille ja Britannialle – massiivinen mielenosoitus pääkaupungin kaduilla *Yle Uutiset*.  12.1.2024. Viitattu 12.1.2024.
11. ↑  Ina Kauppinen: Asiantuntijat arvioivat: Tällaisia seurauksia voi olla USA:n ja Britannian iskuilla Jemeniin – yksi asia lähes varma *Ilta-Sanomat*.  13.1.2024. Viitattu 13.1.2024.
12. ↑  Yhdysvallat iski jälleen huthikapinallisia vastaan *Ilta-Sanomat*.  20.1.2024. Viitattu 20.1.2024.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Operation Prosperity Guardian